PETISYON KONT NUVO KART IDANTITE
Etan done ki 
Tu dimunn gayn drwa sirkile libreman dan pei, e sa drwa la li existe depi lafin sistem “pas” lepok Langazman,

e ki 
Sak dimunn gayn drwa so prayvesi, sanki ni Leta, ni okenn Konpayni prive – ki li konpayni ki zer kart-a-pis la, ki li kit Labank ki pu servi li – gard data lor li ubyen gayn akse a data la,

E, etan done ki

· Nuvo Kart Idantite ki Guvernman pe rod introdir li pu santraliz linformasyon prive, ki kapav dan lavenir inklir lanprint dizital, grup disan, apartenans politik, ladres, kondanasyon Lakur, relizyon, maladi ki u sufer, oryantasyon sexyel, det ki u ena, stati sindikal, etc.
· Nu pa kapav kone, dan lavenir, ki kalite deriv kapav ena dan Leta, ki pu posed e kontrol tu sa data la, 
· Deza asterla ena buku koripsyon dan Leta, alor data la pu expoze a sa koripsyon la,
· Deza NIU (SSS) ena akse a tu kalite sirveyans, tab dekut, espyonaz, e li riske ena akse a tu sa data prive la,
· NIU pu kapav instal lanprint kikenn lor enn “scene of a crime” si li ena akse a lanprint dizital sa kikenn la, 

· Deza Data Protection Act spesifikman permet avoy done prive enn kikenn ar lazans sekre pei deor, 

· Enn konpayni prive Singapor ki pu instal server ek terminal ki lir sa bann kart la, alor li pu ena akse potansyel, e si servi kart pu vote, ena enn risk frod elektoral masiv atraver enn tel konpayni prive la,

· Buku institisyon ek buku dimunn, tu inkoni, pu ena akse a data prive santralize, swa atraver “data base” swa atraver masinn ki lir kart la,
E etan done ki 

Lepep plizir pei refiz sistem kart idantite net, 

Lepep Grand Bretayn ek Ostrali finn obliz zot Guvernman met aryer, retir zot Smart Card omilye pe sey introdir li,
Nu, bann lorganizasyon ki finn siyne anba, 
· Nu pe proteste kont nuvo Kart Idantite, e nu pe fer apel ar Guvernman pu li abandonn so introdiksyon. 
· Nu pe reklam amandman Data Protection Act pu rann ilegal sa kalite santralizasyon data lor bann individi.

